Io,
namur Iesu i waan taltalili u ra kum taamtaamaan irong Gaalilaia.
Pa i nem na waan taltalili irong u ra papaar Iudaia,
kabina raa kum te Iudaia diat nem na aak dokoi.
A bung na lotu anu ra taara Iudaia baa di waatungi ma a lukaara na palpalip,
i marawaai.
Io,
a kum tatein Iesu diat piri taana naa,
“I koina kupi un waan taanga min ma un waan urong Iudaia baa anum taara na wawer diat a babo a kum utnaa na kakaian baa un paami.
Pa te i laana paam ino a kum utnaa,
baa i nemi kupi a taara diat a nunurai.
Baa u laana paam a kum utnaa mi,
i koina baa un paam apuaanai kupi a taara u ra rakrakaan buaal raap diat a nunura ui!”
A kum tatena liklik diat pirpir lenmi,
kabina maa diat kaai pa diat nurnur uni.
Iesu i piri taan diat naa,
“Anung pakaana bung pa i ot utbaai,
iaku karom muaat,
anumuaat kum pakpakaana bung i laangalaanga ku.
A taara u ra rakrakaan buaal pa diat milikuaana muaat un ta utnaa,
iaku diat milikuaana iaau,
maa kabina iaau wapua diat u ra nundiat kum aakaina mangamangaan.
Muaat,
muaat a waan unaanga u ra lukaara.
Pang waan gagaa kup a lukaara mi,
maa anung pakaana bung pa i ot utbaai.”
Baa ia pirpir taau,
io,
i ki okot irong Gaalilaia.
Iesu i waan kup a lukaara
Baa a kum tatein Iesu diat aa waan kup a lukaara,
io,
namur Iesu i murmur diat,
iaku pa i pet waiaa ia karom a taara.
I waan ino waanwaan ku.
Raa kum te Iudaia diat baat kup Iesu u ra lukaara,
diat wetiri naa,
“A muaana mi kuraa ia awaai?”
Mongoro na taara diat pirpir ino un Iesu.
Raa taara diat piri uni naa,
“Ia a koina muaana,”
ma raa taara diat piri naa,
“Pate,
i ben araara a taara.”
Ma pa te i pirpir baara uni,
kabina maa diat burutaana raa kum taara Iudaia.
Iesu i wer a taara baa diat waan paat u ra lukaara
Baa diat aa ki naliwan u ra kum bungbung na lukaara,
Iesu i turpaai kupi in wer a taara u ra ruma na wetabaar.
Raa kum te Iudaia diat kakaian aakit ma diat piri naa,
“A muaana mi i nunura lelawaai a kum manaana mi?
Maa pa i wawer paa.”
Iesu i baalu diat naa,
“A wawer mi iaau wawer mai,
wakir anung,
anun ia baa i tula wa iaau urin.
Baa te i nem na murmur a nemnem anun God,
in nunura lelei,
baa anung wawer mi kon God,
baa ko ra nuknuking ku.
Te baa i pirpir ku ko ra nuknukina,
i nemi ku kupi din nuk angaala paai.
Iaku ia baa i nemi kupi din nuk angaala paa God baa i tula wai urin,
ia maa i pir a lingtatuna,
ma pa ta warwaruga i ki uni.
Moses ia taar taa a kum Naagagon taa muaat,
iaku pa te kon muaat i taraam uni.
Aawa kabina baa muaat nem na aak doko iaau?”
A kor na taara diat baalui naa,
“A tabaraan ia ruk taau un ui.
Woi maa i nem na aak doko ui?”
Iesu i baalu anundiat pirpir lenbi,
“Iaau paam raa utnaa na kakaian,
ma muaat kakaian raap uni.
Moses i taar taa a naagagon taa muaat kupi muaat a poko kikil a kum naat muaana.
Iaku a naagagon mi,
wakir anun Moses,
a kum taara ut taanga namuga diat turpaai.
Ma raa kum pakaan kaai muaat poko kikil a kum naat muaana u ra Bung Saabaat.
Baa muaat poko kikil ta naat muaana u ra Bung Saabaat,
kupi koku di bubur a naagagon anun Moses,
aawa kabina muaat kaankaan karom iaau baa iaau walaangalaanga paa a kudulaana muaana u ra Bung Saabaat?
Koku muaat naagagon ku u ra numuaat binabo,
muaat a naagagon ma ra naagagon lingtatuna.”